Ma verwelkom 'n handvol babas | Maroela Media
Die Buthelezi-vyfling (Foto: Clinix Health Group)
'n Egpaar van Vosloorus, suid van Boksburg in Gauteng, het verlede week 'n vyfling ryker geword.
Siyanda, Sibahle, Simesihle, Silindile en Sindisiwe Buthelezi is op 6 September in die Botshelong-Empilweni Hospitaal in Vosloorus gebore.
Hul ma, Jabulile Buthelezi (32), het haar vier dogtertjies en een seuntjie deur middel van 'n keisersnee in die wêreld gebring.
Nandi Mayathula-Khoza, die Gautengse LUR vir maatskaplike ontwikkeling, het Donderdag die Buthelezi-familie gelukgewens met hul kroos. "Ons is baie bly vir die familie en wens die ma en babas goeie gesondheid toe. As 'n provinsie wat trots is om ons kinders eerste te plaas, is ons bly om dié kleingoed in Gauteng te verwelkom."
Mayathula-Khoza sê verder dat 'n span maatskaplike werkers die gesin sal bystaan met enige psigososiale ondersteuning of enige ander behoeftes waarmee die regering die ouers en vyf babas moontlik kan help.
Die LUR beplan om binnekort die Buthelezi-babas in die hospitaal te besoek waar dié pienkvoete sal bly totdat hulle elkeen 2 kg weeg.
Clinix Health Group, wat mediese bystand met die geboorte gelewer het, het op hul amptelike Twitter-blad gesê die Buthelezi-vyfling is maar net die derde stel vyflinge wat sedert 1994 in Suid-Afrika gebore is. Hulle het die ouers net die beste vir die toekoms toegewens.
Watse geslag is die pienkvoetjies? Ek sou uit nuuskierigheid ook wou weet wat die 5 kleintjies weeg.